**Náhradná rodinná starostlivosť na Slovensku z pohľadu**

**neštátneho subjektu**

**Výhody, obmedzenia, dobrá prax**

**PhDr. Litavská Eva: MIESTO PPOD SLNKOM n.o. Košice**

Málokto spochybňuje výhody náhradnej rodinnej starostlivosti /ďalej len NRS/ v porovnaní s inštitucionálnou starostlivosťou aj keď akokoľvek dobre organizovanou. Osobná starostlivosť, rodinné prostredie a možná dlhodobosť a stálosť výchovného prostredia sú hlavnými pozitívami NRS.

Systém NRS je na Slovensku organizačne, vecne a legislatívne dobre usporiadaný. Zákon o rodine upravuje formy, podmienky a rozhodovanie o NRS kde máme tri formy

* Náhradná osobná starostlivosť
* Pestúnska starostlivosť
* Ústavná výchova

Zákon o sociálnoprávnej ochrane a sociálnej kuratele zase hovorí o organizácii NRS a to v tej časti zákona, kde je ošetrené zabezpečenie náhradného rodinného prostredia.

Táto časť zákona sa venuje

* Príprave detí na sprostredkovanie NRS
* Príprave osôb ,ktoré sa chcú stať náhradnými rodičmi alebo osvojiteľmi
* Sprostredkovaniu NRS
* Poskytovaniu pomoci, poradenstva na uľahčenie plnenia účelu NRS

Všetky tieto aktivity môže za splnenia zákonných podmienok vykonávať aj neštátny , subjekt s príslušnou akreditáciou.

Štátna správa, teda určené úrady práce ,sociálnych vecí a rodiny / v SR je ich 8/ rozhodujú o zapísaní fyzických osôb do zoznamu žiadateľov o pestúnsku starostlivosť a osvojenie a vedú príslušné zoznamy žiadateľov vhodných na prijatie dieťaťa aj detí vhodných do pestúnskej starostlivosti alebo osvojenia.

Príslušné úrady práce – oddelenia sociálnoprávnej ochrany sledujú v spolupráci s príslušným detským domovom podmienky osvojiteľnosti dieťaťa a podávajú na súd návrh na určenie osvojiteľnosti dieťaťa.

Zákon o sociálnoprávnej ochrane a sociálnej kuratele ďalej upravuje podmienky, rozsah a obsah prípravy , podrobnosti obsahu správy o dieťati, ktoré je zaradené do zoznamu vhodných detí do náhradnej výchovy , podmienky procesu sprostredkovania NRS, nadviazania osobného vzťahu s dieťaťom a ďalšie procesné postupy. Tento zákon taxatívne určuje maximálne lehoty do kedy musia byť jednotlivé úkony urobené aby sa splnila zásada skracovania doby keď je dieťa mimo rodinu. Napr po zistení že sú splnené podmienky osvojiteľnosti dieťaťa musí príslušný orgán sociálnoprávnej ochrany podať takýto návrh na súd bezodkladne , najneskôr v pracovný deň, ktorý nasleduje po dni keď sa o splnení podmienky osvojiteľnosti dozvedel.

Tieto zákonné opatrenia viedli k tomu, že sa proces vyhľadávania detí, ich prechodu do náhradnej rodiny urýchlil a doba pobytu v zriadeniach skrátila.

Na úspešnom sprostredkovaní ,interakcii žiadateľov s dieťaťom a vyhodnocovaní tohto procesu sa podieľajú odborníci zo zariadení kde dieťa žije, štátnej správy ale aj neštátne subjekty. Ide o komplexný a zodpovedný prístup na konci ktorého by mal byť návrh na súd ktorým sa žiadatelia o NRS spoja s dieťaťom v zmysle zásady vyhľadať vhodnú rodinu pre dieťa.

Po rozhodnutí súdu o niektorej forme náhradnej výchovy / náhradná osobná starostlivosť a pestúnske starostlivosť/ sa pomoc a podpora štátu obmedzuje väčšinou len na poskytovanie príspevkov v náhradnej starostlivosti.

Dohľad nad výkonom náhradnej rodinnej starostlivosti ostal v kompetencii súdu, ktorý formálne 1x ročne požiada Úrad práce, odd. sociálnoprávnej ochrany o prešetrenie a podanie správy či sa plní účel náhradnej rodinnej starostlivosti.

Situáciu v rodine po jej vzniku upravuje v zákone o sociálnoprávnej ochrane a sociálnej kuratele len jeden odstavec /§33 odst.10/, kde je uvedené, že orgán sociálnoprávnej ochrany, zariadenie kde bolo dieťa umiestnené alebo neštátny subjekt poskytuje dieťaťu ktorému bola sprostredkovaná NRS a  fyzickej osobe , ktorej bolo dieťa zverené do NRS

„Podľa ich potreby a s ich súhlasom „ - pomoc a sociálne poradenstvo na uľahčenie plnenia účelu NRS. Z tohto vyplývajú určité problémy

Náhradní rodičia často napriek príprave a kvalitnému sprostredkovaniu nepoznajú dôležité anamnestické údaje o živote dieťaťa, aj keď sa v príprave venuje pozornosť významu attachmentu , citovej väzbe v útlom veku dieťaťa nie vždy vedia prejavy správania dieťaťa správne identifikovať ,predvídať dôsledky poruchy vzťahovej väzby a hlavne včas ich riešiť. Štátna správa tak stráca drahocenný čas, ktorý pri pružnej fáze ochrany vyňatých detí a sprostredkovania im náhradnej rodiny získala. Nemá ani možnosti ,sily ani príležitosť aby v rozhodujúcom období a to hneď po prijatí dieťaťa do náhradnej rodiny im poskytla odbornú pomoc, zabezpečila odborný dozor, kontrolu a včasnú intervenciu.. Tu sa otvára priestor pre neštátne subjekty ktoré v tejto oblasti pôsobia. Patrí medzi nich j naša organizácia Miesto pod slnkom n.o.

Naša nezisková organizácia Miesto pod slnkom má v logu doplnok názvu v znení „ Každý má nárok na svoje miesto pod slnkom“ a keďže u niektorých to akoby neplatilo pomáhame im to „svoje“ miesto nájsť. Zriadená bola pred 10 rokmi v novembri 2002 a hneď po účinnosti zákona o sociálnoprávnej ochrane sme požiadali o udelenie akreditácie na realizáciu opatrení sociálnoprávnej ochrany.

Akreditáciu sme dostali medzi prvými mimovládnymi organizáciami začiatkom roka 2006. V zmysle akreditácie

zabezpečujeme opatrenia sociálnoprávnej ochrany spojené s

* úpravou rodinného prostredia a vytváraním podmienok pre návrat detí do vlastnej rodiny známe pod názvom sanácia rodinného prostredia
* Realizujeme výchovné opatrenia uložené úradom práce
* Realizujeme výchovné a sociálne programy rôznymi formami
* Pomáhame rodinám v kríze pri zvládaní nových situácii využitím odborných metód sociálnej práce
* Zabezpečujeme prípravu náhradných rodičov
* Poradenstvo pomoc a sprevádzanie pre náhradné rodiny
* Terapiu zameranú na vzťahovú väzbu a filiálnu terapiu.

Pracujeme individuálne aj skupinovo, v teréne – priamo v rodinách ale aj v našich priestoroch, ambulantne ,celodenne aj pobytovo.

Naša územná pôsobnosť je určená na Košický a Prešovský kraj teda na Východnom Slovensku.

Keďže by som mala hovoriť o našej „dobrej praxi“ pre náhradné rodiny tak tam by som chcela poukázať na

* **prípravu náhradných rodičov.**

Prípravu náhradných rodičov realizujeme v súlade s odporúčaným obsahom, ale väčšiu váhu a aj priestor v príprave venujeme práve vytváraniu vzťahovej väzby dieťaťa v útlom veku, druhom vzťahovej väzby ,čo to ovplyvňuje a aké sú dôsledky nevytvorenia citovej väzby v rannom detstve. Budúci náhradní rodičia sú informovaní aj o prejavoch poruchy citovej väzby a aj o tom čo sa s tým dá robiť. Zároveň ich vedieme k tomu aby tieto prejavy u detí nepodceňovali , venovali im pozornosť a včas požiadali o odbornú pomoc.

Naša organizácia pracuje aj s biologickými rodinami z ktorých bolo dieťa vyňaté a ktorým pomáhame pripraviť podmienky na návrat dieťaťa. Túto našu sanačnú činnosť sme v posledných rokoch rozšírili aj o modifikovanú prípravu biologických rodičov na návrat dieťaťa. Títo často na príchod dieťaťa nie sú pripravení, nepoznajú ho a po príchode nastáva pre obidve strany ťažké obdobie, ktoré sa dosť často končí návratom dieťaťa do zariadenia. Táto príprava sa nám osvedčila a myslíme si že pri dlhšom odlúčení by ju mali absolvovať v rámci procesu sanácie rodiny aj biologickí rodičia. Súčasťou prípravy dieťaťa na návrat do vlastnej rodiny by mali byť aj niektoré aktivity z terapie vzťahovej väzby, ktoré by mali absolvovať spolu so svojimi rodičmi.

* **pomoc a sprevádzanie novej náhradnej rodiny**

v procese príchodu dieťaťa do rodiny je to ďalšia dôležitá oblasť našej práce. Práve pri vzniku novej situácie pre celú rodinu pri príchode dieťaťa je dôležité pracovať s rodinou poskytnúť jej odborné poradenstvo a pomôcť bližšie spoznať zverené dieťa, jeho anamnézu a dobre naštartovať už v tejto adaptačnej fáze vzájomné vzťahy. Táto dôležitá odborná pomoc sa nám javí ako veľmi dôležitá aj z pohľadu možnosti úradov práce po vzniku novej rodiny. Zatiaľ prekážkou rozšírenia tejto pomoci je, že nás o pomoc a sprevádzanie žiadajú len rodiny, ktoré u nás absolvovali prípravu. Ďalšia možnosť ako sa stretnúť s náhradnými rodinami je ich zaradenie do programov priorít sociálnoprávnej ochrany úradov práce o ktorých realizáciu sa v rámci výberového konania uchádzame. Do týchto programov sú spravidla zaraďované náhradné rodiny kde je už vážny problém a na odborné zásahy je niekedy už neskoro. V tomto čase riešime možnosť aby úrad práce priamo odporúčal pre všetky novovznikajúce náhradné rodiny, aby o pomoc a sprevádzanie hneď od začiatku požiadali našu organizáciu. Uvítali by sme zmenu zákona v tom aby rodiny mali povinnosť mať takúto odbornú pomoc a aby mali možnosť voľby kto im pomoc sprevádzanie a supervíziu poskytne.

* **Svojpomocné skupiny**

pre náhradných rodičov a najmä pre adoptívnych rodičov poskytujeme možnosť stretávania sa v našich priestoroch v rámci svojpomocnej skupiny rodičov. Na týchto stretnutiach náhradní rodičia dostanú nielen odborný náhľad na problémy, ktoré majú ale často aj neoceniteľné rady, informácie a podporu od ďalších rodičov, ktorí tieto veci zažili, riešili. Často pomôže keď rodič zistí, že skupina vie o čom hovorí, že mu rozumie. Tieto naše stretnutie chceme rozšíriť. Budeme radi keď sa na nich budú môcť zúčastňovať aj žiadatelia, ktorí ešte len na zverenie dieťaťa čakajú. Aj tu nám chýba väčšia informovanosť adoptívnych rodičov o tejto možnosti a prekonanie určitých zábran, ktoré im bránia zverejňovať svoje problémy. V týchto prípadoch ponúkame rodičom individuálne poradenstvo.

* **Víkendové pobyty a skupinové aktivity**

V rámci už spomínaných programov na riešenie priorít úradov práce pre náhradné rodiny sa nám osvedčili spoločné víkendové pobyty počas ktorých má rodina možnosť absolvovať viaceré aktivity a to zvlášť pre deti, zvlášť pre rodičov ,ale hlavne spoločné pre celé rodiny. Voľnočasové aktivity sú zamerané nielen na príjemné trávenie voľného času celej rodiny, ale aj na vzájomné zbližovanie, upevňovanie vzťahov a pocitu spolupatričnosti rodiny. Rodiny navzájom súťažia, predstavujú sa vytvárajú si svoje logá, vlajky, tričká . Na týchto aktivitách je dôležité aj to že rodiny máme možnosť pozorovať a v individuálnej práci ich upozorniť napr. na spôsob komunikácie , výchovné prístupy a pod. A to už nie len teoreticky, ale na základe konkrétnych zistení a situácií vieme lepšie poradiť.

* **Vzdelávanie náhradných rodičov**

Súčasťou našich programov sú aj vzdelávacie aktivity na témy, ktoré sú aktuálnym problémom v náhradnej rodine. Tu už nejde o teoretické priblíženie problému napr. vzťahovej väzby ,alebo poruchy správania ako tomu bolo v príprave, ale o vzdelávanie vo väzbe na konkrétne problémy a výchovné situácie z každodennej reality.

* V prípade že je v rodine problém so vzťahovou väzbou a rodina má snahu ho riešiť ponúkame aj možnosť absolvovať **terapeutické stretnutia**  na terapiu vzťahovej väzby a filiálnu terapiu.

Táto práca akreditovaného subjektu, komplex služieb a odborný prístup pomáha náhradným rodinám tam kde úrady práce , teda štátna správa pomôcť nemôže. A to je myslím na práci tretieho sektora to hlavné, dobré a dôležité.